Хьэгъундокъуэ Яшар КАФФЕД-м и тхьэмадэщ
ЩэкIуэгъуэм и 24-м Анкара къалэм щекIуэкIащ Тыркум щыIэ Адыгэ Хасэхэм (КАФФЕД) я зэхуэсышхуэ.
Конгрессым хэтащ Тыркум щыIэ адыгэ зэгухьэныгъэ 54-м, апхуэдэу ди лъэпкъэгъухэр щыпсэу нэгъуэщI къэралхэм я лIыкIуэхэр. Илъэс блэкIахэм яхузэфIэкIахэм, зыIууа гугъуехьхэм, абыхэм хэкIыпIэ яхуэхъуну къалъытэхэм зэпкърыхауэ щытепсэлъыхьащ зэхыхьэм. КъаIэта Iуэхухэм зэреплъыр къагъэлъагъуэу Конгрессым къыщыпсэлъахэм ящыщщ Дунейпсо, Къэбэрдей Адыгэ Хасэм я цIэкIэ — КъАХ-м и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, Абхъазым и лIыкIуэ, нэгъуэщI къэрал IуэхухэмкIэ министерствэм Тыркумрэ КъуэкIыпIэ ГъунэгъумкIэ и департаментым и унафэщI Асабуа Алмас.
ЗэIущIэм къыщыхалъхьа жэрдэмхэм ящыщт Адыгэ Хасэу Тырку щIыналъэм итыр къызэщIэзыубыдэ КАФФЕД-м зэреджэр «Черкфед» (шэрджэсхэм я зэгу- хьэныгъэ) жиIэу зэрахъуэкIыныр, ауэ ар куэдым даIыгъакъым.
КАФФЕД-м и унафэщIу илъэситIкIэ лэжьэну хахащ хьэрычэтыщIэ Хьэгъундокъуэ Яшар. Дызэрыщыгъуазэщи, Яшар Анкара щыIэ Адыгэ Хасэм и тхьэмадэу щытащ, куэдым пщIэ зыхуащI цIыху щыпкъэщ. Конгрессым апхуэдэу щыхахащ нэхъыжьхэм я совет, щаубзыхуащ щIалэгъуалэ зэгухьэныгъэхэм я лэжьэкIэнур. Дунейпсо Адыгэ Хасэм и къыкIэлъыкIуэ конгрессым КАФФЕД-м и лIыкIуэу хэтынухэри наIуэ къыщащIащ мы зэхыхьэм.
Конгрессыр зэрекIуэкIа щIыкIэм теухуа тхыгъэ ди газетым и къыдэкIыгъуэхэм ящыщ зым тетынущ.
ДЖАТОКЪУЭ Залинэ.
